Eru að gefast upp á síldarleit á Breiðafirði og færa sig austur Síldarleit stóru skipanna á Breiðafirði virðist engan árangur hafa borið undanfarnar vikur . Á vef HB Granda segir að Faxi RE sé nú á leið til Reykjavíkur eftir að hafa leitað að síld í Breiðafirði alla þessa viku . Að sögn Alberts Sveinssonar skipstjóra skilaði leitin engum árangri og nótinni var aldrei kastað í túrnum . ,, Við höfðu fréttir af því að skipverjar á Álsey VE hefði orðið varir við álitlegar lóðningar á dögunum og þar sem við vorum í höfn á Akranesi var ákveðið að kanna málið . Við fórum um sundin við Stykkishólm , í utanverðan Kolgrafafjörðinn og Grundarfjörð þar sem við ákváðum að láta gott heita . Auk okkar var Bjarni Ólafsson AK á svæðinu og Hákon EA kom þangað í einn dag , “ segir Albert . Mörg af stærri uppsjávarveiðiskipunum eru nú við síldarleit í Breiðamerkurdjúpi þar sem þokkaleg síldveiði hefur verið síðustu daga . Þar er síldin þó mun smærri en sú sem veiddist í Breiðafirði um tíma í haust . Að sögn Alberts skipstjóra á Faxa er Lundey NS nú á leiðinni til Vopnafjarðar með ágætan afla úr Breiðamerkurdjúpi . Spáin fyrir suðurströnd landsins er ekki góð næstu dagana , sunnan - og suðaustan hvassviðri , og sagði Albert að ekki yrði farið austur fyrr en útlit væri fyrir að viðraði til veiða .